کابل کې درې پرله پسې بریدونو ۱۱ کسان ووژل 
د کابل په دوو سیمو کې درې پرله پسې چادونو ۱۱ ملکیان ووژل او ۴۱ نور یې ټپیان کړل.
لومړی برید د پنجشنبې په ورځ (جولاۍ۲۵) سهار ۸ بجې او لس دقیقې د کابل ښار شپاړسمې حوزې د ملي بس څلور لارې سره نږدې شوی دی او شیبه وروسته په همدغه سیمه کې دوهم چادونه وشوه. د افغانستان د کورنیو چارو وزارت وایي، چې یو ځانمرګی بریدګر چې په موټر سایکل سپور وه، د کانونو او پترولیم وزارت د کارکوونکو د لیږد پر موټر باندې یې برید وکړ. د دغه وزارت ویاند نصرت رحیمي وویل، چې په دغه برید کې پنځه تنه وژل شوي او ۱۶ نور ټپیان شوي دي. په ورته وخت کې د کورنیو چارو وزارت ویاند تائیدوي، چې نن سهار د کابل ښار د نهمې حوزې اړوند د ډیسپیچري په سیمه کې هم د موټر بم چاودنه شوې ده. د افغانستان د عامې روغتیا وزارت وایي، چې په دې درې واړو بریدونو کې لس تنه وژل شوي او ۴۱ نور ټپیان شوي دي. د دغه وزارت ویاند وحید مایار پر خپل ټویټر پاڼه لیکلي، چې پنځه ښځې او یو ماشوم د وژل شوو کسانو په منځ کې دي. چارواکو ویلي، چې دغه شمیرې وروستۍ ندي او امکان لري چې تغیر وکړي. طالبانو د ډیسپیچري سیمې د برید پړه په ځان اخیستې خو د دوه نورو بریدونو مسوولیت یې نه دی منلی. د دغې ډلې ویاند ذبیح الله مجاهد ویلي، چې په ډیسپیچري سیمه کې د دوې هدف د بهرنیو ځواکونو د موټرو کاروان وه، چې پر وینا یې په دغه برید کې څو تنه بهرني نظامیان وژل شوي دي. په افغانستان کې د غوڅ ملاتړ ماموریت تر اوسه دغه ادعا نه رد او نه هم تائید کړې ده.